GfKના ડેટા મુજબ, 2017ના એપ્રિલની સરખામણીએ 2018ના એપ્રિલમાં એસીના વેચાણમાં વિક્રમ 19 ટકાનો ઘટાડો થયો હતો જ્યારે માર્ચમાં તેનું વેચાણ બે ટકા ઘટ્યું હતું. ઉદ્યોગજગતના અંદાજ પ્રમાણે, છેલ્લાં બે સપ્તાહમાં ઉત્તરનાં રાજ્યોમાં અસહ્ય ગરમી પડી હોવા છતાં મે મહિનામાં એસીનું વેચાણ વધુ 12થી 14 ટકા ઘટ્યું હતું. GfKના અહેવાલ મુજબ, ફ્રીઝનું વેચાણ (યુનિટ સેલ્સમાં) ગયા વર્ષની સરખામણીએ માર્ચ અને એપ્રિલમાં 3 ટકા ઘટ્યું હતું.ઉનાળુ એપ્લાયન્સિસના વેચાણમાં નરમાઈ હોવા અંગે ઇકોનોમિક ટાઇમ્સે ગયા મહિને અહેવાલ પણ પ્રકાશિત કર્યો હતો. ઉદ્યોગજગતના એક્ઝિક્યુટિવ્સ જણાવે છે કે, ફ્રીઝના વેચાણ પર પ્રમાણમાં ઓછી અસર પડી હતી કારણ કે, તાપમાનનો પારો 35 ડિગ્રી સેલ્શિયસને વટાવી દે એટલે ખાવાનું બગડી જતું હોવાથી ફ્રીઝના ખરીદનારા મળી રહે છે.ઉનાળામાં ફ્રીઝ ખરીદનારામાં મુખ્યત્વે ફર્સ્ટ-ટાઇમ ખરીદદાર હોય છે. આનાથી વિપરીત રાત્રિનું તાપમાન 30 ડિગ્રી કરતાં વધે ત્યારે એસીના વેચાણમાં તેજી આવતી હોય છે કારણ કે, રાત્રે આટલા તાપમાનમાં ઊંઘ આવવી મુશ્કેલ બની જાય છે. પરંતુ આ વર્ષે પશ્ચિમના વિસ્તારોને બાદ કરતાં આવી ગરમ રાતની સંખ્યા ઓછી હતી કારણ કે અવારનવાર વરસાદ પડી ગયો હતો.